**New Phrase Patterns and Creative Proverbs in New Punjabi Poetry**

**پنجابی شاعری وچ نویاں ترکیباں تے تخلیقی محاورے**

Dr. Ihsan Ullah Tahir[[1]](#footnote-1)

ڈاکٹر احسان اللہ طاہر

**Abstract**

Punjabi poetry of the present era is being composed with innovative creative aspects and unique style of poetic composition. New terminology, figures of speech and new creative proverbs are being utilized with an appealing and unique style especially in the recently composed lyrics. This creative novelty has proved a very successful technique to make Punjabi lyric an everlasting genre of literature. This article has been written keeping in view the poetic compositions written by modern and new representatives of Punjabi poetry. The foresaid characteristics features of the works composed by these modern writers of Punjabi are being highlighted in this article. If the critics use these techniques, proverbs and terminology in the Punjabi prose, it will definitely give a new life to its literature.

Keywords: Punjabi poetry, phrases, proverbs, creative patterns

پنجابی شاعری خاص کرکے غزل وچ اک کم ایہہ وی ہویا کہ جتھے تخلیق کاراں نویاں ترکیباں ورتیاں نوے محاورے تے محاوراتی غزلاں دیاں کتاباں لکھیاں اوتھے کجھ نویاں ترکیباں تے محاورے کئیاں صفتاں دے نال رل کے آئے۔ جسراں صفت تے موصوف دونواں دی گل محاورے نال ہوئی تے صنعت تضاد نُوں محاورے وچ آندا گیا تے کدھرے تشبیہاتی ورتوں نال محاورا گھڑیا گیا پنجابی غزل دا گوہ نال مطالعہ کرئیے تے ایس دے انگ انگ وچ غزل دیاں ساریاں لوڑاں نوں رکھیا گیا اے۔ جس توں اک دوجی دے انگ بن دے نیں۔ پنجابی غزل نوں ایسراں دے لکھاریاں تے تخلیق کاراں ہی اصلوں نویں جہاناں نال متعارف کروایا اے۔ نویں ورتوں تے نواں لہجہ دیوان والیاں وچوں میں اوہناں کرتِ کاراں نوں اگیرے رکھ دا ہاں جنہاں بڑے سادا جیہے ڈھنگ نال اپنیاں کرتاں نوں اوس سطح تے لیاندا اے۔ جتھے پنجابی غزل وچ وادھے دے نال نال پنجابی زبان دے عمل نوں ویلے دی لوڑ مطابق رکھیا گیا اے۔ وسیبی تے پرانے اکھراں نوں جہناں نوں اسیں بھلے ہوئے تے چھڈے ہوئے وی نہیں آکھ سکدے پر ایہہ گل پکی اے کہ نویں نسل اوہناں اکھری علامتاں، تہذیبی تے وسیبی عمل وچ کم کر دیاں لوڑاں تے پس منظری کرتاں توں جانو نہیں۔

ایس دے نال نال ساڈے غزل لکھیاراں تلمیحی تے تاریخی واقعات نوں وی اک نواں معنوی تے فکری جہان دتا اے۔ جتھے کربل تے اوہدے نال ورتے جاون والے استعاریاں نوں، علامتاں تے محاوریاں نوں اجوکے سمے دی دہشت گردی تے دہشت گرداں اتے اوہناں دے حمایتی ٹولے تے فکری پکھوں اوہناں دے نال سانجھ رکھن والے مسلکی ٹولے نوں اک وکھرے تے نویں انگ نال بیان کیتا اے۔ تخلیق کار کول گل کرن دے سو ڈھنگ ہوندے نیں۔ اک پھل دے مضمون نوں سو رنگاں وچ …، تخلیق کار ای بنھ سکدا اے تے تخلیق کارکسے انّھے نوں انّھا ، کسے بھیڑے نوں بھیڑا تے ظالم جابر نوں سدھا ساواں نعرہ مار کے اوہدے گل پین دی گل نہیں کردا اے تے نہ ای گل پیندا اے سگوں اوہ تے پڑھنہاراں وی فکر نوں تعمیر ول پریر دا اے۔ احسان رانا ہوراں دیاں پنجابی کتاباں ’’ٹوٹے ونگاں دے‘‘ میرے اکھر، میرے سورج، گلاں کر دی شام تے نظراں کتھے ٹھہردیاں، پنجابی ادب وچ فنی حوالیوں اک ایسراں دا نوں پن لے کے سامنے آئوندیاں نیں جیہڑا زبان نوں معنوی تے فکری طور تے حسن تے خوبصورتی وی دیندا اے تے کھلار وی۔ ایس اعتبار نال اوہناں دی نویں کتاب ’’نظراں کتھے ٹھہردیاں‘‘ محاورے تے ترکیباں دی گھڑت پکھوں اک نویکلی کتاب اے۔ ایس حوالے نال اوہناں دیاں کجھ نویں بنائیاں تصویراں ویکھدے آں۔

ریت دی چادر لے کے سوئونا

دریا دا اکھیں رڑنا

دریاواں دی اکھ وچ مٹی پانا

یاداں دا پینگھاں جھوٹنا

گلاں دے انوں کھولنا

بانگاں سر توں لنگھنا

چن دی چاننی بھڑولے وچ پانا

اتھرو گھوڑی چا ہڑنا

زر دی کچھڑے چڑھنا

ہل پنجابی دا سُمکے بھرنا

دل دا کھبڑ وٹناں

کوڈیاں والے سپّاں دے ہار بنانا

اجرک دا موہڑیاں تے پینا (ا)

سلطان کھاروی خالص تہذیبی شاعر اے۔ اوہدی گل نوں سمجھن لئی سانوں پنڈاں دی رہتل دا جانو ہونا چاہی دا اے اوہدی شاعری وچ ساڈا وسیب بول دا اے۔ اوہنے کجھ بھل دے جاندے محاورے نویں ڈھنگ نال ورت کے پنجابی شاعری نوں نویں جہاناں نال متعارف کروان دی کوشش کیتی اے۔ اوہدی کتاب ’’ولگن‘‘ پڑھ کے پنجابیاں دا مان وی ودھ دا اے کہ اوہناں کول ایسراں دے شاعر موجود نیں۔ جیہڑے اپنی ماں بولی نوں اپنی تخلیقی صلاحیتاں راہیں قدیم تے جدید نال جوڑی رکھدے نیں تے اپنی تخلیق راہیں نویں نسل نوں پرانی رہتل دیاں اکھراں راہیں تصویراں وکھاندے رہندے نیں۔ اوہدے بنائے کجھ تخلیق رنگاں وچوں رنگ ویکھو۔

دُدھ پانی کرنا

زندگی دا دُدھ پانی کرنا

پانی تے رستے واہنا

پھوڑھی پانا، لنگار بھرنا

ساہ کھرے کرنا، دن ہرے ہونا

پلے جھاڑ کے مرنا، تن خشبونا

دریاواں دا دھمالاں پانا

بدلیاں دا سمی چھوہنا

واء دا لڈی پانا، ساہواں دی مٹی بھرنا

ماملہ پرتانا، قبراں دے سدے آئونا

نیندر دا احرام بنھنا

کوڑاں دا دھمالاں پانا

پنڈے دے پنڈ چ تڑنا (۲)

’’اکھیاں وچ اُتری شام‘‘غلام مصطفی بسملؔ ہوراں دی غزل دی کلیات اے۔ ایس وچ اوہناں دیاں چار غزل کتاباں نوں شامل کیتا گیا اے۔ ’’اکھیاں وچ اتری شام‘‘2002ء وچ ادارہ پنجابی زبان تے ثقافت، لاہور نے شائع کیتا سی۔ ایس وچ ذکر ہوئی کتاب توں اڈ بیلا پیڑاں دا، 1980ء تلیاں اُتے اکھاں، 1993ء اکھ ہنجواں دی یاری، 2002ء دوجیاں تن کتاباں شامل نیں۔ انج کہہ لوئو کہ بسملؔ ہوراں دی غزل دی 22 سالاں دا پندھ ایس پراگے وچ شامل اے۔

غلام مصطفیٰ بسملؔ ہوراں بڑے تخلیقی انداز وچ نویاں محاوریاں نوں گھڑیا اے تے پنجابی زبان، شعری لسانیات نوں جدید لسانی حداں وچ لیا کے ایہناں نال اوہناں پنجابی زبان نوں اک نواں پن وی دتا اے تے سوچن سمجھن والیاں تے کم کرن والیاں نوں اک راہ وی وکھائی اے۔ ایہناں غزل پراگیاں وچ کجھ نویاں تے جدید اتے پرانیاں محاوریاں نال بنیاں تخلیقی ترکیباں تے محاوریاں دی ورتوں نوں ویکھ کے اسیں کہہ سکدے آں کہ بسملؔ ہوراں کول جدید پنجابی معاشرے وچ زبان وی تبدیلی دے سارے انگاں دی ورتوں مل دی اے۔ اوہناں کول نویں تے پرانے اکھراں نوں رَلا کے جیہڑی ترکیب تے محاورا بن دا اے اوہ اپنا تخلیقی سواد وی دیندا اے تے نویاں لکھاریاں تے تخلیقی کاراں توں اپنی لسانی کھلاو ریں اکھ دا مطالعہ وی منواندا اے۔ موصوف کول کوئی ایسا مبہم تے اوپرا مصرعہ یاں اکھری جڑت کوئی صفت نہیں لبھ دی جس نوں مکھ مڈھ رکھ کوئی ایہہ گل آ سکے کہ فکر دا ابلاغ نہیں ہو سکیا یاں گل فی بطن شاعر رہ گئی ہووے۔ ہر گل نِتری ہوئی، ہر اکھر مکمل تے اکھری جڑت تخلیقی تے تہذیب نال جڑی ہوئی۔ ایس کلیات وچ کجھ نویاں ترکیباں تے محاوریاں دی گھڑت ویکھدے آں۔

-1 بہہ کے ندامتاں دے پیا گھٹے ہے چھان دا

-2 پلک ممٹی تے آ بہندا کبوتر تیرے سُفنے دا

-3 خوف تے دہشت دے ناگاں انج گھیرے پا لئے

-4 خشبو دا پیر پیر تے سوما نکل پوے

-5 ستا ساں میں تے ویچ کے گھوڑے پریم دے

-6 گواچے لعل لبھاں گے اسیں اپنے وسیبے چوں

اسیں بیتی ہوئی تہذیب دے ورقے کھنگا لاں گے

-7 درد دے پنچھی ہم ہما کے آ بیٹھے دل رکھ تے

-8 دل دیوے دا مکیا تیل، بنے گا کیہ

-9 چن دے ویہڑے آ گیاواں اُس کڑی نوں لبھدیاں

-10 بھخدے وہم دے آوے۔

-11 بندیاں اتے پیندائے جھولا اج کندھاں پتھرائیاں دا

-12 وَس چلے تے غم دے کھوہے اکھیاں جون نہ دیواں

-13 ساویاں رُتاں نویں حویلی چھتی اے

-14 انکھاں والے بال کے دیوے

نھیریاں اندر دھر جاواں گے

-15 بڑے شوخ اکھاں چ سورج وسائے

-16 جہناں دھوکھیاں دی سر دل تے مہاندرے گواچے

-17 فجر تریلاں اوہناں دے پیراں نوں دین سلامی

-18 ہر اکھ ٹنگی اے سُولی تے سوالاں دے نگر اندر

-19 نکلی ترنجناں دی جدوں لاج ویڑھیوں

-20 گہنے توں سکھنا ویکھ کے شوقاں دے پور نُوں (۳)

ڈاکٹر بشیر عابد، گوجرانوالہ شہر دا وسنیک، غلام مصطفیٰ بسملؔ تے محمد اقبال نجمیؔ دا سجن۔ عروض دا ماہر اُردو تے پنجابی وچ برابر لکھن والا شاعر۔ تنقید وچ اک وکھرا ناں رکھن والا ناقد، شعر دی رگ رگ توں واقف تے رمزاں نوں جانن سمجھن والا منکھ پنجابی غزل دے پڑ وچ غزلاں دا دیوان ’’یاداں دے پرچھاویں‘‘ لے کے آیا۔ ایس کتاب نوں ایوارڈ وی ملیا تے ادبی حلقیاں وچوں علمی ادبی سجناں ایس کتاب نُوں ادبی، تخلیقی تے لسانی حوالیوں بڑا سلاہیا۔ ڈاکٹر بشیر عابدؔ ہوراں اپنی غزل نوں جتھے عروضی تے فنی اعتبار نال پکا پیڈا رکھیا اے۔ اوتھے اوہناں کول فکری حوالیوں وی بڑیاں نویاں ترکیباں تے اصطلاحوں مل دیاں نیں اوہناں نوں ایس گل دا پورا یقین سی کہ

نہیں تے حسن غزل دا ہوندا پری جمال دے وانگوں

پھکڑ بازاں کیتا اے خانہ خراب غزل دا

٭

عابد ہوراں ایس گل نوں وچار دیاں ہویاں نویں لہجے تے سلیقے نال جذبہ جدت بھریا لے کے مڑ کے باب غزل دا بنھیا اے ایس یقین نال کہ جیوندے حرفاں دے میوے کدے نہیں سکدے۔ اوہناں دیاں کچھ تخلیقاں دے اڈو اڈ رنگاں وچ رنگ ویکھو۔

ذاتاں پاتاں پت جھڑ لائی ہوئی اے

کدھروں کوئی آوے گوتم چیتر دا

…

کھرنا، بحت ادھوانے لگی ٹکی دا

بالن دے بھاء ملھ نہیں پیندا جنڈیں ٹنگے تیراں دا

چھڈ و پلہ وہم دلیلاں دا

اُس دن آپے تانگھ دی ویل تے کھڑ نے وصل دے پھل

حب دے کبوتراں نوں ذرا سر تے ہون دے

شام دی ڈین نے وال کھلارے ہر اک گھر دی چھت

اکھ دی بتی، دل دا جگنو

ویر دے ہڑھ نوں ایہ گل جا کے دس دیوو

ببری ببری ٹٹے دل ارماناں توں

جسم دی کندھ چوں اک اک کر کے اٹاں بھردیاں جان

اکھیاں سنگ اکھیاں دا انگ چھایا سو

دل وچ یاداں دی سرگھی نے لو فجراں دی لائی

بھیتاں پٹی اکھ شرابن

ماندری بھلا چ پے جانے سی ہر اک موڑتے

لہندیاں شاماں وچ برو نہیں تانگھ دا کجلا پا کے

عابد منڈیاں کولوں دسرے کھاریاں والے گانے (۴)

احسان باجوا، اجوکے سمے دا وڈا پنجابی داستاں گو، مویاں مکیاں تے مردیاں ادبی قدراں تے روایتاں نوں زندہ کرن والا ’’پورن بانی‘‘ دے ناں تے جس قصہ پورن بھگت لکھیا۔ ’’سچ بانی‘‘ دے ناں تے قصہ ہیر رانجھا تخلیق کیتا تے ہن قصہ ’’مرزا صاحباں‘‘ راٹھ بانی دے ناں تے لکھ رہیا اے۔ جیہڑیاں ترکیباں جسراں دے اکھراں نال احسان باجوا ہوراں بنا کے پنجابی ادب وچ تخلیقی عمل نوں اگے ودھایا اے اوہ ہور کوئی شاعر نہیں کر سکیا۔ مرکز توں دور مضافات وچ رہ کے ایسراں دی شاعری احسان باجوہ ای کر سکدا سی۔ ایسراں دے اکھرا محاورے تے ترکیباں جہناں دا تعلق خالص ساڈی تہذیب تے ثقافت نال اے اوہ احسان باجوا ہوراں کول بڑیاں بھرویاں ملدیاں نیں۔

اوہ سوچاں رہوے اڈار دا بازی ہاں بیٹھا ہر

آکھ احسانا سچیاں توں چڑھدے پانی تر

…

وچ جیون آدر داریاں تِسی چھیتی کڈھیا ناں

…

اوہ نک الف دا رُوپ سی وچ واتر ورگا کُب

اوہ باہواں مثل چھیتر دے وکھ مکھڑے اندر حُب

…

مونہ سُج بھڑولا ہو وندا

ایہہ جلھن لالچ لوبھ دی وچ مچھیا دسدا گھان

تگڑے تھیں متھا لاونا کیہ آپ بھنانے مور

جے صدقوں دیوے بالیے مکدا ہے تدوں ہنیر

بُریاں دی بہنی بیٹھنا دیندا ہے پت لہا

ہے سچ وساندا وستیاں ایہہ ساو کردا لوک

اوہ راٹھ سداندا جھنگ دا وچ وصفاں دی خشبو

نہ لتھے عمراں تیک اوہ ناری جو چاڑھے تاپ

جس نال وی پلا میچے مڑ عزتاں دویے پال

جس دھرتی شاہی سچ دی اوہ مول نہ ویکھے کال

آساں سی تھاپی لاندیاں درداں دی ہووے کاٹ

ہے ساک تے سودا قسمتیں ایہ کرن سیانے گل

وچ گھمن گھیر حیات دے پاکاں دا بچ دا ناں

آکھ احسان سچیاں عزتاں دے دیوے بال

وچ بجھدے دیوے آس دے نہیں گھٹیا آ کے تیل(۵)

احسان باجوا ہوراں دا ایس سمے دے حکومتی چالیاں دے حوالے نال اک مکمل بند ویکھو۔

جد کتیاں راج بٹھا لیے بھونکن دا کر دے کاچ

جو بجے امر قدیم دے اوہ مول نہ پالن لاج

وچ انھیاں راج حکومتاں کوئی نہ سن دا واج

آکھ احسان سچیاں ہے عشق امیری داج

…

ایہہ جگت جھراٹاں مار دا کھوہندا ہے امر گیان

کس عملیں پینگھاں پائیاں اوہ بخشنہار خدا

نہ پاون سکھ جہان دا جو ویر تندوری تان (۶)

امجد شریف ’’ہو کے بھردیاں سدھراں‘‘ دا تخلیق کار انسان دے داخلی تے خارجی دکھاں دا دکھیار شاعر۔ ایہناں پیڑاں نوں لوکاں دیاں تے لوکاں دیاں دکھاں نوں اپنے دکھ سجھن جانن والا شاعر۔ شہر دا وسنیک نویاں تخلیقی صلاحیتاں رکھن والا منکھ۔ ایس کولوں وی کجھ نویاں ترکیباں دی ورتوں لبھدی اے کھنجاں دا رنگ ویکھو۔

سودا مہنگا پینا تینوں میرے نال ہنگارے دا

سکھاں دے ونجارے دکھ دے نیرے پا کے راضی نیں

جیہڑے اپنی جندڑی گہنے دھر دھر کے پئے جیندے نیں

ریجھاں چیکاں مار دیاں، سکھ بوہا کھڑکاون گے

کسے دے ماترے گننا، چن نال یرانے لانا

غرضاں دی سپنی دا ڈنگ مارنا، نیرے دے قصیدے پڑھنا

بھکھ دی ووہٹی گھر وسانا، سدھراں دا سہرے نبھنا (۷)

’’مجلس ماں بولی‘‘ شکر گڑھ، نارووال والیاں وی زبان نوں اک نواں تے وکھرا محاوراتی کھلار دتا اے۔ ایس دھڑے دے شاعراں کول جتھے اپنے مقامی اکھر تے لہجہ سنائی دیندا اے اوتھے نویاں نویاں ترکیباں تے تخلیق دا زور۔ ایہناں شاعراں دی پنجاب تے پنجابی نال سانجھ دا ہنگور وی بھردا اے۔ حکیم ارشد شہزاد ہوراں دیاں کتاباں سُولی اتے سچ، ویلن دے وچ گنا، مقتل وچ دھمال، جنگل وچ اذان، 1998ء توں لے کے 2010ء تک دا غزل پندھ اے جس وچ اوہناں دیاں کتاباں دے ناواں توں ای اوہناں دے تخلیقی تے فکری عمل دا پتہ چل جاندا اے۔ معراج خاور ہوراں دیاں کتاباں ’’سہکدیاں تصویراں‘‘ تے ’’تینوں دیاں ہنجواں دا بھاڑا‘‘ وی ایس حوالے نال کئی وکھریاں تے نویاں ترکیباں دی دس پاندیاں نیں گواچیاں قدراں دے صابر چوہدری تے ’’چن چیتر تے چیتا‘‘ دے خالق ڈاکٹر عارف محمود عارف کول تے اک وکھرا ای جہاں آباد اے اوہناں جدید تے نویاں اکھراں نوں جدید ایجاداں تے دریافتاں نوں اپنے محاوریاں تے ترکیباں دا حصہ بنا کے دسیا اے کہ زباناں بولن نال تے لکھن نال اتے پڑھن نال اوہناں اکھراں نوں ورتن نال جیہڑے ہوند وچ آ گئے ہوندے نیں اگے ودھ دیاں نیں۔ ایس نظریے تے قائم رہندیاں ہویاں ’’مجلس ماں بولی‘‘ شکر گڑھ دے شاعراں کول سوہنا نواں پن اے تے اوہ سندر اک تھیں اک سہائوندے نی ہار جیہڑے موتی پروندے نیں اوہناں وچ ایسراں دی چمک ہوندی اے کہ شعر نوں حسن ملن دے نال نال اک واری فیر پڑھن تے مزہ لین نوں دل کردا اے۔ ذکر ہوئے شاعری جتھے فکری حوالے نال اپنی تھاں بناون وچ کامیاب ٹھہری اے اوتھے شعری لسانیات پکھوں وی پڑھنہاراں نوں اپنے ول کھچدی اے۔ ایس اعتبار نال اوہناں دیاں لکھتاں وچوں کجھ مثالاں تے ونگیاں ویکھ دے آں۔

-1 دل دیوے دا اِٹ کھڑکا رہندا نت ہواواں نال

-2 بختاں والے انبریں پینگاں پاندے نیں

-3 رش دل والی سڑک اُتے دکھاں دا رہیا

آپے بل بل بُجھے آں اشاریاں دے وانگ

-4 بے قدری دی نھیری کھا گئی قدراں نوں

-5 دادڑ سوچاں نوں اگ لگے دھواں اندر سماوے

-6 سمدا رہندا لہو آساں دا (۸)

-1 سُکے پتراں بے وس ہو کے جھانجر جد چھنکائی

-2 جد نفرت دی ٹھیہہ دتی اُس میریاں کومل سدھراں نوں

-3 بے سمجھاں لئی کھدو گلاں رمز دیاں

گل سیانے پھولن لگ پئے چھوہراں نال

-4 مقناطیس دے قطب ساں خورے اکو ورگے دوویں

-5 ہر دم میرے دل وچ رہندی چانن گھول کے پین دی سدھر

-6 بڑی چھیہ مار کے بیٹھی ہوئی اے گھر دے دیوے تے

-7 عارف اوہدی خوشی بندوقاں چوں نکلی

کچی نیندر بال وچارے جاگ پئے

-8 دل دا شیشہ انھا ہندا اے شک دی بھبھل نال (۹)

-1 تاپ واری دا چڑھیا جاندا

-2 ادریویں دی بھاجڑ سر تے زخمی ساریاں سدھراں

-3 سنجے ویہڑے امیداں دے جد وی دیوے بالے

-4 جثے گجیاں پیڑاں دی تھرتھلی اے

-5 ساڈی اکھیوں کھس گئی لس مائے

-6 کچیاں تنداں وانگن رشتے لونجے جیہے ورتارے (۱۱،۱۰)

-1 مقتل نوں جس رنگ چڑھایا ہوا اے

-2 دور کلاشنکوفی چھڈ کے

-3 دہشت گردی ہر اکھر وچ نچدی نظری آوے

-4 شمر نے کوفا بنایا شہر نوں

-5 مِنرل واٹر دی بوتل وچ اج کل قیدی ہویا واں

-6 کچھڑ چک کے پیڑ کھڈانی اوکھی اے

-7 چُپ دی ساکا داری نال چوپالاں دے

-8 کدی تے پاوے گی خشبو میرے گھر آن کے کلکی

-9 سورج نُوں دندل پے گئی چانن دا پنڈا تڑ کیا (۱۲)

اخلاق عاطف سرگودھا وچ بیٹھا پنجابی ادب نوں شنگار دیندا ہویا، اپنی رت نال، اپنا ویلا دے کے پلیوں مال لا کے سیوک بنن والا جوان، کئی پنجابی ایوارڈ تے پنجاب دیاں تنظیماں کولوں وڈیائی دی سندلین والا ’’ساویاں ونگاں‘‘ تے ’’یاد سہاگن ہوئی‘‘ دا خالق۔ ایس توں اڈ تحقیقی تے تنقیدی کئی مضمون وی لکھے نیں ایس اخلاق عاطف ہوراں۔ اوہناں کول وی پنجابی غزل وچ وکھری داء دی اکھری جڑت ملدی اے۔ اوہناں دی پہلی کتاب 1994ء وچ تے دوجی 2012ء وچ سامنے آئی سی۔ انج اوہناں دا اردو تے پنجابی شاعری دا انتخاب 1980ء وچ ’’پھل عقیدت دے‘‘ ناں ہیٹھ شائع ہویا سی۔ اوہناں دی غزل وچوں کجھ چونویں مصرعے جیہڑے اوہناں دا تخلیقی نواں پن وکھاندے نیں۔

انصافاں دے ناں تے انھیاں جیہڑا چن چڑھایا اے

دل دے کچے ویہڑے اندر کھیہ اڈوی اے یاداں دی

دل دے چُلھے اندر اج وی، یاد دے بھانبھڑ بلدے رہے

سدھراں دی بھبھل، چانن جذبیاں آلے دیوے دا

وگدے پانیاں دے سنگ لُکن میٹی کھیڈنا

ساڈے دل ہڑپے وانگ، نت حاکم بنی خزاں

دل پڑ چھتی ایس تے ون پونیاں سدھراں

دل ہک ٹیشن، سدھراں وانگ مسافر ایتھے

اکھیاں دے لعل گواویں نہ (۱۳)

محمد اقبال نجمیؔ ہوراں دا ناں پنجابی تے اردو ادب وچ لوک جانیا پچھانیا ناں ایں۔ اوہناں پنجابی زبان نوں کئی ایسراں دیاں کتاباں دتیاں نیں جیہڑیاں پنجابی شاعری دے پڑ وچوں صنف پکھوں مکدیاں جاندیاں سن۔ اوہناں پنجابی ادب دیاں صنفاں دے اعتبار نال جیہڑی شاعری کیتی اے اوہنے لوک ادب تے جدید ادب دیاں صنفاں نوں نویں سرے توں زندگی بخشی اے۔ اوہناں دی اک کتاب ’’من دی جھوک‘‘ وچوں کجھ نویاں اکھراں دی سانجھ نال بنن والے تخلیقی رنگ ویکھ دے آں۔ یاد رہوے کہ اوہناں دی ایہہ کتاب 2014ء وچ شائع ہوئی سی تے ایس ورہے اوہناں دیاں باراں کتاباں چھپیاں سن جیہڑا کہ اک قومی تے عالمی ریکارڈ اے۔

شگناں والی مہندی کھرنا، سچیاں نوں ہجاں مار کے جھوٹھیاں دا اگلی قطار وچ آئونا، سانجھاں دی گواہی ٹٹنا، انبروں تارے توڑ کے یار توں وارنا، ہڑھ اگے ہکاں کرنا، ہجراں دے تھل وچھنا، جھگے ویچ کے نک بچانا، دل دے ویہڑے ریجھاں دا دھمال پانا، سانجھاں دی پچھان مکنا، دل ٹھوٹھے وچ خیر پانا، پیار دا دیوا بال کے واء دے سرہانے رکھنا ہجراں دا سیج تپانا، دبیاں دبیاں واجاں سنناں، چاننے نوں کھول دنیا، پیار دے تھل وچ ورولے اٹھنا، من اندر چور لُکا کے باہروں جندرے مارنا، روپ دا چانن پی کے نہال ہونا، اپنے آپ توں منکر ہونا، محنت والی اگ دا جثے دی سیت مٹانا، ظلم دی واچھڑ ورہنا، ہچ ہچ کرنا، نفرت دی فصل اگانا، بے عملی دے ہڑھ وچ رڑھنا، ہر رشتے دا چولا لاہ کے ننگا ہونا، گھر دے ویہڑے خشبو جاگنا، لال ہنیری دا اتھل پتھل کرنا، بھکھ دا گوڈے گوڈے دبنا، ویلے دا رنگ تکنا، جیون دی جنگ پاپ دے بُتے چڑھنا، پیار دا ہڑھ وگنا، چاہت دا رس گھولنا، آس امید دے جگنو پھڑنا، امرت رس پیانا، ضمیراں دے مل وٹنا، پیار خلوص دا دیوا بالنا، بت کدیاں وچ بانگاں دینا، جثے اتے سیتل رُتاں دا بھار پینا، دل دا پنچھی رونا، جیون باغ سجانا، فکراں دے تپ دے ورقے، نھیرے دا راج مکانا، ہڈاں دا بالن بالنا، عشق دی بھٹی تپانا۔(۱۴)

ایہہ اکھراں دا اچارن ڈھنگ نجمیؔ ہوراں دی اک کتاب چوں اے جے اوہناں دیاں پنجابی شاعری دیاں غزل نظم حمد تے نعت دیاں دوجیاں کتاباں ول گوہ کرئیے تے اوہناں دیاں ترکیباں تے علامتاں لئی اک وکھری کتاب بن سکدی اے پر ایس ونگی لئی اوہناں دی ایسے نمائندہ کتاب نوں ای کافی سمجھدے آں۔

پنجابی شاعری وچ اک اسم تے اک فعل نوں جوڑ کے محاورہ بناون دا عمل اتے محاورے وچ تصرف دا عمل روایتی اے۔ کلاسیکی عہد توں چل دا آ رہیا اے۔ ایہہ سلسلہ کدے کدے دو فعلاں تے دو اسماں نال وی اگے ودھ دا وکھالی دیندا اے اتے کدے ایہہ دوہاں اسماں یاں فعلاں توں ودھ کے تن تک وی اپڑ جاندا اے۔ جسراں جسراں ویلا اگے ودھ دا اے محاورے جنم لیندے نیں۔ ’’پنجابی شاعری وچ بنن والے نویں محاورے‘‘ میرا اک مضمون سی جیہڑا کہ میں نویاں ایجاداں تے دریافتاں جیویں، انٹرنیٹ، کمپیوٹر، موبائل، بجلی، اسلحہ اتے دوجیاں ایسراں دیاں چیزاں دے حوالے نال لکھیا سی۔ ایسراں ای اک تے اوہ محاورے تے اکھر جیہڑا عوام تے معاشرے وچ پر چلیت ہوندے نیں۔ شاعری وچ اتے ہور تخلیقاں وچ سامنے آئوندے نیں اک اوہ محاوراتی عمل اے جیہڑاتخلیقی اے۔ کیوں جے اک پاسے جے معاشرہ تے لوک مل ورتن نال محاورے تخلیق کر دے نیں تے دوجے بنے تیزی نال ودھ دے ہوئے تعمیری تے ایجادی دریافتی تے مشینی دور وچ نویں نسل پرانے اکھراں نوں خاص طور تے تہذیبی تے ثقافتی ورتارے نوں بھل دی وی جا رہی اے۔ ایس مقام تے ساڈے تخلیق کار کجھ ایسے اکھر جوڑ کے اسماں تے فعلاں نال پرانے تے نویں اکھراں دی جڑت نال نویں تے پرانے محاورے دی سانجھ نال کجھ نویاں ترکیباں بناندے نیں۔ ادبی حلقیاں راہیں تے پڑھے لکھے طبقے راہیں اوہناں اکھراں ترکیباں تے محاوریاں روزمرہ نوں عوام تیک اپڑایا جاندا اے کجھ تے اوہناں چوں قبولیت دا درجہ حاصل کر لیندے نیں اتے کجھ پسند یا نا پسند پاروں اتے معنی تے مفہوم بوجھل ہوون پاروں اوس عوامی سطح تک نہیں اپڑ دے ایس لئی اوہ کتاباں تک ای رہ جاندے نیں پر اوہناں دا علمی سطح تے اگے آئونا یا اوہناں نوں نثری صورت وچ ورتنا وی ضروری ہوندا اے۔ ایتھے آ کے وی پنجابی نثر لکھن والے اوہناں توں مکھ پرتائے دس دے نیں ایس لئی ایہہ سوہنیاں تے من موہنیاں ترکیباں اکھر تے محاورے کتاباں وچ ای مر مک جاندے نیں پر دھن حوصلہ اے۔ اوہناں لکھاریاں دا جیہڑے دل ہولا نہیں کر دے تے ایس تخلیقی عمل نوں اگے نوں ودھائی جا رہے نیں۔

جے گوہ نال ویکھیے تے ایسراں دی سوہنی، موتیاں ورگے اکھراں تے محاوریاں نال جڑی ہوئی تخلیق ساڈے کتھے کم آئوندی اے؟ ساڈے ادب نوں ایہہ لعلاں ورگے اکھر تے محاورے اگے ودھاون وچ تے ایس نوں عالمی ادب دے معیار تے لیاون لئی کناں کو کم دیندے نیں؟ کیہ ایہہ سارے چانن بھرے سوہنے تے من موہنے ورتارے نقاواں نوں سوہنے نہیں لگدے تے جے لگدے نیں تے فیر تعصب تے جانبداری توں کم کیوں لیندے نیں ایہناں نوں اپنے مضموناں تے نثر وچ ورت کے ایہناں دے سفر نوں اگے نوں کیوں نہیں ودھاندے؟

میرے ایس سارے مضمون دے حاصلات ایہو ای نیں کہ لکھاری، تخلیق کار اک دوجے دے ادبی بانہہ بیلی بنن، نویں تے سوہنی کل تے ادبی خزانہ ونڈن وچ اک دوجے نال سانجھ پان ایسراں تحقیق دیاں نویاں راہواں کھلن گیاں۔ زبان نوں کھلار تے وڈیائی ملے گی تے ساڈے کماں دی سلاہنا ہووے گی۔

**کتابیات**

۱۔ احسان رانا، نظراں کتھے ٹھہردیاں، لاہور ۲۰۱۶ء

۲۔ سلطان کھاروی، ولگن، گلشن ادب لاہور، ۲۰۱۲ء

۳۔ بسمل، غلام مصطفی، اکھیاں وچ اُتری شام، لاہور، ادارہ پنجابی زبان تے ثقافت ۲۰۰۲ء

۴۔ بشیر عابد، ڈاکٹر، یاداں دے پرچھاویں، گوجرانوالہ، فروغِ ادب اکادمی ۲۰۱۶ء

۵۔ احسان باجوا، سچ بانی، سانجھ سویر، کالر والا تحصیل پسرور ضلع سیالکوٹ ۲۰۱۳ء

۶۔ احسان باجوا، پورن بانی، سانجھ سویر، کالر والا تحصیل پسرور ضلع سیالکوٹ ۲۰۱۳ء

۷۔ امجد شریف، ہوکے بھردیاں سدھراں، گوجرانوالہ فروغِ ادب اکادمی ۲۰۱۴ء

۸۔ صابر چوہدری، گواچیاں قدراں، لاہور، گلشنِ ادب، ۲۰۱۰ء

۹۔ عارف محمود عارف، چن چیتر تے چیتا، لاہور، گلشنِ ادب، ۲۰۱۳ء

۱۰۔ معراج خاور، تینوں دیاں ہنجواں دا بھاڑا، لاہور، پنجابی مرکز، ۲۰۰۵ء

۱۱۔ معراج خاور، سہکدیاں تصویراں، لاہور، ادارہ پنجابی لکھاریاں، ۲۰۰۸ء

۱۲۔ حکیم ارشد شہزاد، جنگل وچ اذان، لاہور، پنجابی مرکز، ۲۰۱۰ء

۱۳۔ اخلاق عاطف، یاد سہاگن ہوئی، مجلس میاں محمد بخش، ضلع سرگودھا، ۲۰۱۲ء

۱۴۔ محمد اقبال نجمیؔ، من دی جھوک، گوجرانوالہ، فروغِ ادب اکادمی، ۲۰۱۴ء

1. Lecturer in Punjabi, Higher Education Department Punjab ([ihsanullahtahir@gmail.com](mailto:ihsanullahtahir@gmail.com)) [↑](#footnote-ref-1)